Իհարկե, պրն. Հանթի փաստարկներին կարելի էր համաձայնել-չհամաձայնել, որոշները նույնիսկ դյուրությամբ հերքել, բայց նրա մեկնաբանությունները թույլ տվեցին Թրամփի ինտելեկտուալ համակիրների մտածողությունը հասկանալ, այդքանով էլ գնահատելի էին ու արժեքավոր: Վերջապես, Կոլորադոյի քրիստոնեական համալսարանում նաեւ մի փայլուն ասացվածք լսեցի, որը, պարզվում է՝ հայտնի ու հին ասույթ է, ուղղակի ես էի առաջին անգամ լսում. «Եթե երիտասարդ ես ու սիրտ ունես, լինում ես ազատական, երբ ժամանակի հետ նաեւ ուղեղ ես ձեռք բերում, դառնում ես պահպանողական»: Ասույթն ինձ շատ դուր եկավ, որովհետեւ երեք հիմնարար իդեոլոգիաներից՝ կոնսերվատիզմ-լիբերալիզմ-սոցիալիզմ, իմ նախընտրությունը միշտ էլ եղել ու մնում է կոնսերվատիզմը: Իսկ մարդկանց առնչությամբ, իհարկե, ինձ դուր են գալիս նրանք, ովքեր եւ սիրտ ունեն, եւ ուղեղ, բայց այդպիսիք երբեք շատ չեն: